b'\n_START_ARTICLE_\nDamaraland\n_START_SECTION_\nZna\xc4\x8dilnosti\n_START_PARAGRAPH_\nDamaraland je eno najslikovitej\xc5\xa1ih obmo\xc4\x8dij v Namibiji, ogromna, neukro\xc4\x8dena, surovo lepa pokrajina, ki ponuja popotniku pustolovski izziv._NEWLINE_Tu so prazgodovinski vodotoki z odprtimi ravninami in travniki, masivnimi granitnimi osamelci in globokimi soteskami._NEWLINE_Brandberg (2606 m) je najvi\xc5\xa1ja gora Namibije in dom slavne Bele dame bu\xc5\xa1manskega slikarstva._NEWLINE_To je glavna regija pu\xc5\xa1\xc4\x8davi prilagojene megafavne, kot so sloni in nosorogi._NEWLINE_Twyfelfontein je kamnito mesto v regiji Kunene v severozahodni Namibiji. Je na UNESCO-vem seznamu svetovne dedi\xc5\xa1\xc4\x8dine z okoli 2000 skalnimi rezbarijami \xe2\x80\x93 petroglifov. To je eden najve\xc4\x8djih in najpomembnej\xc5\xa1ih krajev tovrstne umetnosti v Afriki in je bil \xc5\xbee leta 1952 razgla\xc5\xa1en za dr\xc5\xbeavni spomenik. _NEWLINE_Su\xc5\xa1no podnebje prina\xc5\xa1a poletne temperature (oktober\xe2\x80\x93april) od 20 \xc2\xb0C do 40 \xc2\xb0C, zimske (maj\xe2\x80\x93september) pa od 0 \xc2\xb0C do 23 \xc2\xb0C.'